Suchinthana/ta-wikipedia huggingface dataset:
அனிதா ராதாகிருஷ்ணன்

அனித்தா ராதாகிருஷ்ணன் (Anitha Radhakrishnan)  தமிழக அரசியல்வாதி ஆவார். தமிழக அமைச்சரவையில் கால்நடை வளம் மற்றும் வீட்டுவசதி மற்றும்  நகர்ப்புற வளர்ச்சித்துறை துறை அமைச்சராக பணியாற்றியவரும். தற்போது மீன் வளத்துறை, மீனவர் நலத்துறை மற்றும் கால்நடை பராமரிப்புத்துறை அமைச்சராகவும் உள்ளவராவார். திராவிட கொள்கையில் பற்று கொண்ட இவர், திராவிட முன்னேற்றக் கழகத்தின் தூத்துக்குடி தெற்கு மாவட்ட செயலாளராக முக்கியப் பங்கு வகிக்கின்றார்.

அனித்தா ராதாகிருஷ்ணன் தூத்துக்குடி மாவட்டம் திருச்செந்தூர் அருகே உள்ள தண்டுப்பத்து கிராமத்தில் 1952ஆம் ஆண்டு செப்டம்பர் 19ல் பிறந்தார்.

திருச்செந்தூர் சட்டமன்றத் தொகுதியிலிருந்து 2001 , 2006 ஆகிய இரு முறை  அனைத்திந்திய அண்ணா திராவிட முன்னேற்றக் கழகம் சார்பிலும், 2010 இடைத்தேர்தல், 2011, 2016, 2021ஆகிய நான்கு  முறை திராவிட முன்னேற்றக் கழகத்தின் சார்பில்  தமிழ் நாடு சட்டமன்றப் பேரவை உறுப்பினராக, தேர்ந்தெடுக்கப்பட்டார். கால்நடை வளம் மற்றும் வீட்டுவசதி மற்றும்  நகர்ப்புற வளர்ச்சித்துறை துறை அமைச்சராகவும்  பணியாற்றியுள்ளார்.

ஆரம்பத்தில் அனைத்திந்திய அண்ணா திராவிட முன்னேற்றக் கழகத்திலும், 2001 சட்டப்பேரவைத் தேர்தலில் திருச்செந்தூர் தொகுதியில் போட்டியிட்டு வெற்றிபெற்றவுடன் தொடர்ந்து தூத்துக்குடி தெற்கு மாவட்டச் செயலாளர், ஒருங்கிணைந்த தூத்துக்குடி மாவட்டச் செயலாளர், மாநில அமைச்சர் என படிப்படியாக வளர்ச்சி அடைந்தவர்.  8 ஆண்டுகள் தூத்துக்குடி மாவட்ட அதிமுகவில் அசைக்க முடியாத சக்தியாக இருந்து வந்தார்.

2009 ல் அதிமுகவிலிருந்து வெளியேற்றப்பட்ட பின்னர், ராதாகிருஷ்ணன் திராவிட முன்னேற்றக் கழகத்தின்  அழைப்பை ஏற்றுக்கொண்டு திராவிட முன்னேற்றக் கழகத்தில், சேர்ந்தார்.  2016ம் ஆண்டு திருச்செந்தூர் சட்டமன்றத் தொகுதியிலில் திமுக சார்பில் போட்டியிட்டு அதிமுக கூட்டணியில் போட்டியிட்ட நடிகர் சரத்குமாரை வென்றார்.

2021 தமிழ்நாடு சட்டமன்றத் தேர்தலில்  மீண்டும் திருச்செந்தூர் தொகுதியில் வெற்றிப்பெற்று தமிழகத்தின் மீன்வளம், மீனவர் நலன் மற்றும் கால்நடை பராமரிப்புத்துறை அமைச்சரானார்.

குற்ற வழக்குகள்

சொத்து குவிப்பு வழக்கு
அனிதா ராதாகிருஷ்ணன் மீது வருமானத்திற்கு அதிகமாக ரூபாய் 4.90 கோடி மதிப்பு சொத்து சேர்த்ததாக தமிழ்நாடு அரசு லஞ்ச ஒழிப்பு துறை தொடர்ந்த வழக்கு விசாரணையில்,  தங்களையும் ஒரு மனுதாராராக சேர்க்கக் கோரி  அமலாக்க இயக்குனரகம் தூத்துக்குடி மாவட்ட நீதிமன்றத்தில் மனுதாக்கல் செய்துள்ளது. அமலாக்க துறையின் மனு மீது 19 ஆகஸ்டு 2023 அன்று மாவட்ட நீதிமன்ற நீதிபதி தனது உத்தரவை தெரிவிக்க உள்ளார்.

கொலை வழக்கு
1 மார்ச் 2011 அன்று  ஆறுமுகநேரி திமுக செயலாளர் கே. எம். சுரேஷை ஒரு கும்பல் கொலை செய்ய வழக்கில் அனிதா ராதாகிருஷ்ணனை குற்றவாளியாக காவல் துறை சேர்த்து, தூத்துக்குடி மாவட்ட அமர்வு நீதிமன்றத்தில் விசாரிக்கப்பட்டது. அமைச்சர் அனிதா ஆர். ராதாகிருஷ்ணனை கொலை முயற்சி வழக்கில் ஆதாரம் இல்லாத காரணத்தால் நீதிமன்றம் 18 சூலை 2023 அன்று விடுதலை செய்தது.

இதனையும் காண்க
 மக்கள் பிரதிநிதிகளுக்கான சிறப்பு நீதிமன்றங்கள்

மேற்கோள்கள் 

1952 பிறப்புகள்
வாழும் நபர்கள்
தமிழ்நாட்டு அமைச்சர்கள்
திராவிட முன்னேற்றக் கழக அரசியல்வாதிகள்
தூத்துக்குடி மாவட்ட நபர்கள்
16 ஆவது தமிழ்நாடு சட்டமன்ற உறுப்பினர்கள்
12 ஆவது தமிழ்நாடு சட்டமன்ற உறுப்பினர்கள்
13 ஆவது தமிழ்நாடு சட்டமன்ற உறுப்பினர்கள்
14 ஆவது தமிழ்நாடு சட்டமன்ற உறுப்பினர்கள்
15 ஆவது தமிழ்நாடு சட்டமன்ற உறுப்பினர்கள்
ரிக் மெக்காஸ்கர்

ரிச்சர்ட் பேட் மெக்கோஸ்கர் (Richard Bede McCosker பிறப்பு: டிசம்பர் 11, 1946) நியூ சவுத் வேல்ஸின் இன்வெரலில் பிறந்த ஒரு முன்னாள் நியூ சவுத் வேல்ஸ் மற்றும் ஆஸ்திரேலியத்ன் துடுப்பாட்ட வீரர் ஆவார் .இவர் 25 தேர்வுத் துடுப்பாட்டப் போட்டிகள் மற்றும் 14 ஒருநாள் பன்னட்டுத் துடுப்பாட்டப் போட்டிகளை ஆத்திரேலியத் துடுப்பாட்ட அணிக்காக விளையாடியுள்ளார்

மெக்கோஸ்கர் 1975 முதல் 1982 வரை 25 தேர்வுத் துடுப்பாட்டப் போட்டிகள் மற்றும் 14 ஒருநாள் போட்டிகளில் வலது கை மட்டையாளராக விளையாடினார்.

1977 ஆம் ஆண்டில் மெல்போர்ன் துடுப்பாட்ட  மைதானத்தில் நடந்த நூற்றாண்டு தேர்வுத் துடுப்பாட்டப்  போட்டியில் இவர் விளையாடியதற்காக பரவலாக அறியப்படுகிறார்.அந்தப் போட்டியின் முதல் ஆட்டப் பகுதியில்  பாப் வில்லிஸின் எழும்பும் பந்தினால்  இவரது தாடை உடைக்கப்பட்டது. பின்னர் இரண்டாவது ஆட்டப் பகுதியில் முதலுதவி செய்து பத்தாவது இடத்தில் மட்டையாடினார் ராட் மார்ஷுடன் கூட்டாக ஒன்பதாவது இழப்பிற்கு 25, மற்றும் 54 ஓட்டங்கள்  எடுத்தார். இந்த போட்டியில் ஆஸ்திரேலியா 45 ஓட்டங்கள் வித்தியாசத்தில் வெற்றி பெற்றது.

இவர் உலக தொடர் துடுப்பாட்ட  அணியிலும் விளையாடினார், மேலும் 1976 ஆம் ஆண்டில் ஆண்டின் விஸ்டன் துடுப்பாட்ட  வீரராகவும் இருந்தார் .

தொழில் 
மெக்கோஸ்கர் இன்வெரலில் பிறந்தார். இவர் ஒரு வங்கியில் வேலை செய்வதற்காக தனது 21 ஆம் வயதில் இவர் சிட்னிக்கு சென்றார். இவர் 1973-74 இல் நியூ சவுத் வேல்ஸ் துடுப்பாட்ட அணிக்காக12 வது வீரராக தேர்ந்தெடுக்கப்பட்டார்  இவர் தனது அறிமுக முதல் தரத் துடுப்பாட்டப் போடியில் நூறு ஓட்டங்களை எடுத்தார்.

தேர்வுத் துடுப்பாட்டம்

அறிமுகம் 

மெக்கோஸ்கர் 1974-75 ஆம் ஆண்டில் சிறப்பாக துடுப்பாட்டம் விளையாடி 682 ஓட்டங்கள்  எடுத்தார். வாலி எட்வர்ட்ஸுக்கு பதிலாக இங்கிலாந்துக்கு எதிரான நான்காவது தேர்வுத் துடுப்பாட்டப் போட்டியில் இவர் ஆஸ்திரேலிய அணியில் தேர்வு செய்யப்பட்டார். முதல் ஆட்டப் பகுதியில் 80 ஓட்டங்கள்  எடுத்தார், ஆனால் அந்தப் போட்டியில் விளையாடிய போது இவர்  காயமடைந்தார், இரண்டாவது ஆட்டத்தில் மட்டையாடவில்லை. .

ஐந்தாவது போட்டியில் இவர் 35 மற்றும் 11 ஓட்டங்களை எடுத்தார். 6 வது போட்டியில் இவர் 0 மற்றும் 76 ஓட்டங்கள்  எடுத்தார்.

உலகக் கோப்பை மற்றும் நான்கு தேர்வுத் துடுப்பாட்டப் தொடர்களில் விளையாடுவதற்காக இங்கிலாந்திற்குச் சுற்றுப்பயணம் செய்த அணியில் தேர்வு செய்யப்பட்டார்.

1975 ஆஷஸ் 
உலகக் கோப்பையில், மெக்கோஸ்கர் இலங்கைத் துடுப்பாட்ட அணிக்கு எதிராக 73 ஓட்டங்கள்  எடுத்தார். மேற்கிந்தியத் தீவுகள்  துடுப்பாட்ட அணிக்கு எதிராக 0, அரையிறுதியில் இங்கிலாந்துத்  துடுப்பாட்ட அணிக்கு எதிராக 15  இறுதிப் போட்டியில் 7 ஓட்டங்கள் எடுத்தார்.

1975 ஆஷசின் முதல் மூன்று தேர்வுத் துடுப்பாட்டப் போட்டிகளில் மெக்கோஸ்கர் 59,  29 மற்றும் 79   மற்றும் 0 மற்றும் இறுதிவரை ஆட்டமிழக்காமல் 95 ஆகிய ஓட்டங்களை எடுத்தார். ஆடுகளம் விளையாடப் போதுமானதாக இல்லாததால் இறுதி ஒருநாள் போட்டி நடைபெறவில்லை. எனவே அந்தப் போட்டியில் இறுதிவரை ஆட்டமிழக்காமல் 95* ஓட்டங்கள் எடுத்தார்.

இருப்பினும் நான்காவது தேர்வுத் துடுப்பாட்டப் போட்டியில் இவர் தனது முதல் தேர்வுத் துடுப்பாட்ட நூறு ஓட்டங்களை எடுத்தார். அந்தப் போட்டியில் இவர் 127 ஓட்டங்களை எடுத்தார்.

சான்றுகள் 

ஆத்திரேலியத் துடுப்பாட்டக்காரர்கள்
விசுடென் துடுப்பாட்டக்காரர்கள்
வாழும் நபர்கள்
1946 பிறப்புகள்
குர்ரம் ஜாசுவா

குர்ரம் ஜாசுவா (Gurram Jashuva)  (அல்லது ஜி ஜோசுவா ) (பிறப்பு: 1895 செப்டம்பர் 28  - இறப்பு: 1971 ஜூலை 24) இவர் ஒரு தெலுங்கு கவிஞராவார். இவரது உண்மையான பெயர் அனில் குமார் என்பதாகும்.

ஆரம்ப கால வாழ்க்கை 
இந்தியாவின் ஆந்திரப் பிரதேசத்திலுள்ள குண்டூரில், வினுகொண்டா என்ற ஊரில் தோல் தொழிலாளர்கள் சமூகத்தைச் சேர்ந்த வீரையா மற்றும் லிங்கம்மா ஆகியோருக்கு ஜாசுவா பிறந்தார். இவரது தந்தை யாதவ சாதியைச் சேர்ந்தவர். இவரது தாய் மாதிக சாதியைச் சேர்ந்தவர். வறுமை மற்றும் இவரது பெற்றோரின் இடைப்பட்ட திருமணம் காரணமாக, சில சாதிகள் "தீண்டத்தகாதவர்கள்" என்று கருதப்பட்ட ஒரு சமூகத்தில் இவரது குழந்தைப்பருவம் கடினமாக இருந்தது. ஜாசுவாவும் இவரது சகோதரரும் இவரது பெற்றோரால் கிறித்தவர்களாக வளர்க்கப்பட்டனர். உயர்கல்வியின் தேவைகளை பூர்த்தி செய்வதற்காக, ஜாசுவா தனது வாழ்க்கையின் பிற்பகுதியில் தெலுங்கு மற்றும் சமசுகிருத மொழிகளின் அறிஞராக  உபயா பாஷா பிரவீனாவை கற்றார்.

தொழில் 
"தீண்டாமை," தலித் உரிமைகள் மற்றும் பிரித்தல் ஆகியவற்றிற்கு எதிரான போராட்டங்கள் அனைத்தும் ஜாசுவாவின் அனைத்து படைப்புகளிலும் பொதுவான கருப்பொருளாக இருந்தன. கப்பிலம் , பிரதௌசி (ஒரு கிளர்ச்சி) மற்றும் காண்டீசெகுடு (ஒரு அகதி) ஆகியவை இவரது இலக்கிய நியதியில் குறிப்பிடத்தக்க சில உள்ளீடுகளாகும். ஜாசுவாவின் படைப்புகளில் இருந்து பல வசனங்கள் பிரபலமான புராண நாடகமான அரிச்சந்திரனிலிருந்து எடுத்தாளப்பட்டுள்ளது. குறிப்பாக ஒரு தகன மைதானத்தின் நடுவே அமைக்கப்பட்ட ஒரு காட்சியை சொல்லலாம்.

ஆந்திராவில் உள்ள தலித் சமூகங்கள் ஜாசுவாவை முதல் நவீன தெலுங்கு தலித் கவிஞராக கருதுகின்றனர். மேலும் தெலுங்கு மற்றும் இந்திய இலக்கிய வரலாற்றிலிருந்து இவர் மறைக்கப்படுவதை தீவிரமாக எதிர்க்கின்றனர். 1995 ஆம் ஆண்டில், ஆந்திராவில் உள்ள தலித் சமூகங்கள் ஜாசுவாவின் பிறப்புக்காக பல்வேறு நூற்றாண்டு கொண்டாட்டங்களை ஏற்பாடு செய்யத் தொடங்கின. சமீபத்தில் இவரது இலக்கிய பங்களிப்புகளின் நினைவைப் புதுப்பிப்பதற்கான முயற்சிகளையும் தொடங்கின.

இலக்கியப் படைப்புகள் 

கபிலம் (1941) என்பது ஜஷுவாவின் மிகச்சிறந்த படைப்பாகும், இது காளிதாசரின் மேகதூதத்திற்குப் பிறகு வடிவமைக்கப்பட்டுள்ளது. இதில் நாடுகடத்தப்பட்ட காதலன் தனது அன்பை தனது அன்பான மனைவியுடன் தெரிவிக்க முயற்சிப்பதாக அமைத்துள்ளார்.

விருதுகள் 

1964 ஆம் ஆண்டில் கிரெஸ்து சரித்ரா என்ற நூலுக்காக ஜாசுவாவுக்கு சாகித்ய அகாடமி விருது வழங்கப்பட்டது. 
ஜாசுவா 1964 ஆம் ஆண்டில் ஆந்திர மாநில சட்டமன்ற உறுப்பினராக நியமிக்கப்பட்டார். ஜாசுவாவுக்கு 1970 ஆம் ஆண்டில் ஆந்திர பல்கலைக்கழகத்தால் கலா பிரபூர்ணாவின் கௌரவ டாக்டர் பட்டம் வழங்கப்பட்டது. ஜாசுவாவுக்கு 1970 ல் இந்திய அரசு பத்ம பூஷண் வழங்கியது .

விமர்சன ஆய்வுகள் 
எண்ட்லூரி சுதாகர் என்பவர் குர்ரம் ஜாசுவாவின் இலக்கியங்களை ஆராய்ச்சி செய்து இவரது பார்வை மற்றும் தாக்கம் குறித்த புத்தகத்தை வெளியிட்டார்.

இவரது நினைவாக நிறுவப்பட்ட விருதுகள் 
ஜாசுவா சாகித்ய புரஸ்காரம் ஜாசுவா அறக்கட்டளையால் நிறுவப்பட்டது. இந்திய இலக்கியங்களை அவர்களின் பங்களிப்புகளால் வளப்படுத்தியதற்காக பல்வேறு இந்திய பின்னணியிலிருந்து கவிஞர்களுக்கு ஆண்டு பரிசு வழங்கப்படுகிறது. இதன் நிறுவனர் மற்றும் செயலாளராக ஜாசுவாவின் மகள் ஹேமலதா லாவனம் இருக்கிறார். 
அசாமிய கவிஞரான நில்மணி புக்கான் இந்த விருதை 2002 இல் பெற்றார்.

குறிப்புகள் 

குண்டூர் மாவட்ட நபர்கள்
தெலுங்கு கவிஞர்கள்
1971 இறப்புகள்
1895 பிறப்புகள்
பழசிராஜா தொல்லியல் அருங்காட்சியகம்

பழசிராஜா தொல்லியல் அருங்காட்சியகம் என்பது இந்தியாவில் கேரள மாநிலத்தில் கோழிக்கோட்டில் உள்ள ஒரு அருங்காட்சியகம் மற்றும் ஓவியக்கூடம் ஆகும். கி.மு. 1000 முதல் கி.பி. 200 வரையிலான காலத்தைச் சேர்ந்த வரலாற்று கலைப்பொருட்கள் இந்த அருங்காட்சியகத்தில் காட்சிக்கு வைக்கப்பட்டுள்ளன.

வரலாறு 
அருங்காட்சியகம் அமைந்துள்ள கட்டடம் 1812 ஆம் ஆண்டில் கட்டப்பட்டது  அப்போது அது கிழக்கு மலை பங்களா என்று அழைக்கப்பட்டு வந்தது. 1976 ஆம் ஆண்டில் பங்களா ஒரு தொல்பொருள் அருங்காட்சியகமாக மாற்றப்பட்டது. 1980 ஆம் ஆண்டில், இந்த கட்டிடத்திற்கு பழசிராஜா தொல்லியல் அருங்காட்சியகம் என்று மறுபெயர் சூட்டப்பட்டது.

சேகரிப்புகள் 
இந்த அருங்காட்சியகத்தில் பெருங்கற்கால காலத்தைச் சேர்ந்த பொருள்களும், சிந்து சமவெளி நாகரிகத்தைச்  சேர்ந்த பொருள்களும் காட்சிக்கு வைக்கப்பட்டுள்ளன. இங்குள்ள  காட்சிப்பொருள்களில் பண்டைய மட்பாண்டங்கள், பொம்மைகள், கல் மற்றும் பிற உலோக சிற்பங்கள் ஆகியவை அடங்கும். மேலும் நாணயங்கள்,  கோயில்களின்  மாதிரிகள், தாழிகள், மற்றும் குடைக் கற்றகள் ஆகியவை அருங்காட்சியகத்தின் சேகரிப்புகளுடன் உள்ளன. இந்த அருங்காட்சியகத்தில் பிரித்தானிய வீரர்கள் பயன்படுத்தும் போர் ஆயுதங்கள் மற்றும் பிரித்தானிய மற்றும் பிரெஞ்சு வீரர்களின் அதிகாரபூர்வ தொப்பிகளும் உள்ளன. இந்த அருங்காட்சியகத்தின் சிறப்புத் தொகுப்புகளாக பஞ்சலோக சிலைகள் மற்றும் 'போர் வீரர்கள்' என்று கூறப்படுகின்ற கல் சிலைகள் காட்சியில் உள்ளன.

சிறப்புகள் 
பழசிராஜா தொல்லியல் அருங்காட்சியகம் வரலாற்றாளர்களுக்கும், கலை ஆர்வலர்களுக்கும் ஒரு முக்கியமான இடமாகக் கருதப்படுகிறது. கலைக்கூடத்தையும் கொண்டு அமைந்துள்ள இந்த அருங்காட்சியகத்தில் கேரளாவைச் சேர்ந்த புகழ்பெற்ற ஓவியர்களின் ஓவியங்கள் உள்ளன. அவற்றில் குறிப்பிடத்தக்கவையாக ராஜா ரவி வர்மாவின் (1848 - 1906) ஓவியங்கள் உள்ளன. ராஜாரவி வர்மாவின் ஓவியங்களும், அவருடைய மாமாவான ராஜா ராஜா வர்மாவின் ஓவியங்களும் கேரளாவிற்கு உலக அளவிலான புகழைக் கொண்டு வந்தவையாகும்.

பழசிராஜா 
இந்த கலைக்கூடம் மற்றும் அருங்காட்சியகத்திற்கு பழசிராஜாவின் பெயர் சூட்டப்பட்டுள்ளது. பழசிராஜா, கோட்டயம் அரச குடும்பத்தில் பண்டின்ஜாரே கோவிலகத்தில் கேரள வர்மாவாகப் பிறந்தவர் ஆவார்.  பிரித்தானியக் குடியேற்றவாதத்தை எதிர்த்துப் போராடிய துவக்க கால விடுதலை வீரர்களில் ஒருவர் ஆவார். பழசிப் புரட்சியை 1700களில் அவர் மேற்கொண்டார். கேரளாவின் சிங்கம் என்று போற்றப்பட்ட அவர் வயநாடு பகுதியில், பிரிட்டிஷாரை எதிர்த்துப் போரிட்டபோது கொரில்லா முறையைப் பயன்படுத்தினார். பிரிட்டிஷாரின் காலனியாதிக்கத்தை அவர் முற்றிலும் எதிர்த்தார். இத்தகு புகழ் பெற்ற இந்த சுதந்திரப் போராட்ட வீரர் 30 நவம்பர் 1805இல் அவர்களுடன் போரிடும் போது சுட்டுக்கொல்லப்பட்டார்.
பிரித்தானியர்களுக்கு எதிராக அவர் நிகழ்த்திய மறைவுத் தாக்குதல்களில் உயிர்விட்டதை அடுத்து அவருக்கு வீர என்ற அடைமொழி வழங்கப்பட்டது.

நிர்வாகம் 
இந்த அருங்காட்சியகம் கேரள மாநிலத்தில் தொல்லியல் துறையால் நிர்வகிக்கப்பட்டு வருகிறது. மேலும், கட்டிடத்தை புதுப்பிக்கும் நோக்கும் அதன் மேம்பாடுகளுக்காக கேரள மாநில அரசு  ரூ.76 லட்சம் செலவிட்டுள்ளது.

பார்வையாளர் நேரம் 
பழசிராஜா தொல்லியல் அருங்காட்சியகத்திற்கு திங்கட்கிழமை மற்ற அரசு விடுமுறை நாள்கள் விடுமுறை நாளாகும். பிற நாள்களில் பார்வையாளர்கள் அருங்காட்சியகத்தை காலை 9.00 மணி முதல் மாலை 4.30 மணி வரை பார்வையிடலாம். மதியம் 1.00 மணி முதல் 2.00 மணி வரை மதிய இடைவேளை ஆகும்.

குறிப்புகள் 

கேரள அருங்காட்சியகங்கள்
இந்திய அருங்காட்சியகங்கள்
கோழிக்கோடு மாவட்டத்திலுள்ள சுற்றுலாத் தலங்கள்
கேரள உப்பங்கழிகள்

கேரள உப்பங்கழிகள் (Kerala backwaters) என்பது தென்னிந்தியாவில் கேரள மாநிலத்தின் அரபிக்கடல் கடற்கரைக்கு ( மலபார் கடற்கரை எனவும் அழைக்கப்படுகிறது) இணையாக அமைந்துள்ள உப்பு கலந்த ஏரிகள் மற்றும் ஏரிகளின் வலையமைப்பாகும். அத்துடன் ஒன்றோடொன்று இணைக்கப்பட்ட கால்வாய்கள், ஆறுகள் மற்றும் நுழைவாயில்களையும் இது கொண்டுள்ளன. 900 கிலோமீட்டர் (560 மைல்) க்கும் மேற்பட்ட நீர்வழிகளால் உருவாக்கப்பட்ட ஒரு சிக்கலான அமைப்பாக அமைந்துள்ளது. இந்த வலையமைப்பில் கால்வாய்களால் இணைக்கப்பட்ட ஐந்து பெரிய ஏரிகள் உள்ளன, அவை மனிதனால் உருவாக்கப்பட்டவை மற்றும் இயற்கையானவை. 38 ஆறுகளால் இதற்கு நீராதாரங்கள் கிடைக்கின்றன. மேலும் இது கேரள மாநிலத்தின் பாதி நீளம் வரை நீண்டிக்கிருன்றன. மேற்குத் தொடர்ச்சி மலையிலிருந்து கீழே பாயும் பல ஆறுகளின் வாய்க்கு குறுக்கே குறைந்த தடுப்பு தீவுகளை உருவாக்கும் அலைகள் மற்றும் கரையோர நீரோட்டங்களின் செயல்பாட்டால் உப்பங்கழிகள் உருவாகின. இந்த நிலப்பரப்பின் நடுவில் ஏராளமான நகரங்கள் மற்றும் ஊர்கள் உள்ளன. அவை உப்பங்கழிகள் பயணத்தின் தொடக்க மற்றும் இறுதிப் புள்ளிகளாக செயல்படுகின்றன.

கொல்லம் முதல் கோட்டாபுரம் வரையிலான தேசிய நீர்வழி 3,  தூரத்தை உள்ளடக்கியது. இது தெற்கு கேரளாவின் கடற்கரைக்கு கிட்டத்தட்ட இணையாக இயங்குகிறது.  பரப்பளவு கொண்ட ஏரிகளில் வேம்பநாடு மிகப்பெரியது. இந்த ஏரியில் குட்டநாடு பகுதி முழுவதும் ஒரு பெரிய கால்வாய்கள் உள்ளன. வடக்கிலிருந்து தெற்கு நோக்கி செல்லும் ஆறுகளான வளபட்டணம் ஆறு , காளியாறு , கடலுண்டிபுழா (130 கி.மீ), பாரதப்புழா (209 கி.மீ), சாலக்குடி ஆறு (130 கி.மீ), பெரியாறு (244 கி.மீ), பம்பை ஆறு (176 கி.மீ), அச்சன்கோவில் ஆறு (128 கி.மீ), கல்லடையாறு (121 கி.மீ) ஆகியவற்றைக் கொண்டுள்ளது. இவை தவிர, மேலும் 35 சிறிய ஆறுகள் மற்றும் சிற்றோடைகளின் தொடர்ச்சி மலைகளில் இருந்து கீழே பாய்கின்றன. இந்த ஆறுகளில் பெரும்பாலானவை மாநிலத்தின் உள்பகுதி வரை செல்லக்கூடியவை.

உப்பங்கழிகள் ஒரு தனித்துவமான சுற்றுச்சூழல் அமைப்பைக் கொண்டுள்ளன: ஆறுகளில் இருந்து வரும் நன்னீர் அரபிக் கடலில் இருந்து கடல்நீரைச் சந்திக்கிறது. தன்னீர்முக்கோமுக்கு அருகே ஒரு தடுப்பணை கட்டப்பட்டுள்ளது. எனவே கடலில் இருந்து உப்பு நீர் ஆழமான உள்ளே நுழைவதைத் தடுக்கிறது. புதிய தண்ணீரை அப்படியே வைத்திருக்கிறது. இத்தகையப் புதிய நீர் பாசன நோக்கங்களுக்காக விரிவாக பயன்படுத்தப்படுகிறது. நண்டுகள், தவளைகள் , மீன் இனங்கள் ஆலா, மீன்கொத்திகள், பாம்புத் தாரா மற்றும் நீர்க்காகங்கள் போன்ற நீர் பறவைகள் மற்றும் நீர்நாய்கள் மற்றும் ஆமைகள் போன்ற விலங்குகள் உப்பங்கடல்களோடு சேர்ந்து வாழ்கின்றன. பனை மரங்கள், பாண்டனஸ் புதர்கள், பல்வேறு இலைச் செடிகள் மற்றும் புதர்கள் ஆகியவை உப்பங்கடல்களுடன் சேர்ந்து வளர்கின்றன. இது சுற்றியுள்ள நிலப்பரப்புக்கு ஒரு பச்சை நிறத்தை அளிக்கிறது.

சுற்றுலா 

நூற்றாண்டு துவங்குவதற்கு முன்னர் "நேசனல் ஜியாகரபி டிராவலர்" என்ற இதழ் வெளியிட்ட சிறப்பிதழில் கேரளா "வாழ்நாளின் 50 இலக்குகளில்" ஒன்றாக மதிப்பிடப்பட்டது. ஆலப்புழாவில் படகு வீடுகள் மற்றும் உப்பங்கழிகள் விடுதி சுற்றுலா ஆகியவை முக்கிய காரணிகளாகக் காணப்படுகின்றன.

படகு வீடுகள் 

உப்பங்கழியில் உள்ள கட்டு வள்ளம் (கேரள படகு வீடுகள்) கேரளாவின் முக்கிய சுற்றுலா தலங்களில் ஒன்றாகும். 2000க்கும் மேற்பட்ட கட்டுவள்ளங்களை உப்பங்கழிகள் இயக்குகின்றன. கேரள அரசின் சுற்றுலாத்துறை படகு வீடுகளை பிளாட்டினம், தங்கம் மற்றும் வெள்ளி என வகைப்படுத்தியுள்ளது.

மேற்கோள்கள்

வெளி இணைப்புகள் 

கேரளா புவியியல் தொடர்பான குறுங்கட்டுரைகள்
கேரளத்தில் சுற்றுலாத் துறை
துடுப்புத் திமிங்கலம்

துடுப்புத் திமிங்கிலம் அல்லது முதுகுத்துடுப்பு திமிங்கிலம் (Fin whale, Balaenoptera physalus) முன்னர் மென்துடுப்பு பக்கவாட்டுத் திமிங்கிலம் அல்லது சவரமுதுகுத் திமிங்கிலம் என்று அழைக்கப்பட்டது. இவ்வகை திமிங்கிலங்களின் மேல் தாடை பற்களுக்கு பதிலாக வளரும், கொம்பு போன்ற தகட்டெலும்பு திமிங்கிலங்கள் ஆகும். இது நீல திமிங்கிலத்திற்குப் பிறகு பூமியில் இரண்டாவது பெரிய இனமாகும்.  மிகப்பெரியது 27.3 மீ (89.6 அடி) வளரும் என்று கூறப்படுகிறது. நீளம்  அதிகபட்சமாக 25.9 மீ (85 அடி) என உறுதிப்படுத்தப்பட்டுள்ளது. அதிகபட்சமாக பதிவு செய்யப்பட்ட எடை கிட்டத்தட்ட74 டன்கள் ஆகும்.. அமெரிக்க இயற்கை ஆர்வலர் ராய் சாப்மேன் ஆண்ட்ரூஸ் இத் திமிங்கலத்தை "கடலின் கிரேஹவுண்ட் ... அதன் அழகான, மெல்லிய உடல் ஒரு பந்தயப் படகு போல கட்டப்பட்டிருப்பதால், இதன் வேகம்  கடல் நீராவி கப்பலின் வேகத்தை மிஞ்சும்" என்று குறிப்பிடுகிறார்.

வாழ்விடம் 
பல பெரிய திமிங்கலங்களைப் போலவே, துடுப்பு திமிங்கலமும் பல்வேறு இனச்சூழலிலும் வாழும் இனமாகும். இது உலகின் அனைத்து முக்கியப்பெருங்கடல்களிலும், துருவத்திலிருந்து வெப்பமண்டலம் வரையிலான நீரிலும் காணப்படுகிறது. இது வடக்கு மற்றும் தெற்கு முனைகளில் உள்ள பனிக்கட்டிக்கு நெருக்கமான நீரிலிருந்து, செங்கடல் போன்ற பெரிய பெருங்கடல்களிலிருந்து ஒப்பீட்டளவில் சிறிய நீர் பரப்பிலும் வாழ்கின்றன. இருப்பினும். அவை பால்டிக் கடலுக்குள் வாழ்கின்றன. இதுபோன்ற நிலைமைகளில் மிதமான மற்றும் குளிர்ந்த கடல் நீரில் அதிக இனப்பெருக்கம் ஏற்படுத்துகிறது. இது வெப்பமான, பூமத்திய ரேகைப் பகுதிகளில் குறைந்த அளவிலேயே வாழ்கின்றன.

வாழ்க்கை வரலாறு 
குளிர்காலத்தில் மிதமான, குறைந்த அட்சரேகை கடல்களில் இனச்சேர்க்கை நிகழ்கிறது, அதைத் தொடர்ந்து 11 முதல் 12 மாத கர்ப்ப காலம் இருக்கும். ஒரு பிறந்த குட்டியானது, தனது தாயிடமிருந்து 6 அல்லது 7 மாத வயதில் 11 முதல் 12 மீ (36 முதல் 39 அடி) நீளமுள்ள போது தாய்ப்பாலூட்டுகிறது, மேலும், கன்று தாயுடன் கோடைகால உணவுக்காகச் செல்கிறது. பெண்கள் ஒவ்வொரு 2 அல்லது 3 வருடங்களுக்கும் இனப்பெருக்கம் செய்கின்றன. ஆறு கருக்கள் உருவாகின்றன, ஆனால், ஒற்றை பிறப்புகள் மிகவும் பொதுவானவை ஆகும். வடக்கு அரைக்கோளத்தில் 17.7-19 மீ (58-62 அடி) நீளத்திலும், தெற்கு அரைக்கோளத்தில் 20 மீ (66 அடி) நீளத்திலும், பெண் குட்டிகள், 6 முதல் 12 வயது வரை பாலியல் முதிர்ச்சியை அடைகின்றன. இவை 52.5 டன்கள் முதல் 63 டன்கள் வரை எடையைக் கொண்டுள்ளன.  கன்றுகள் தங்கள் தாய்மார்களுடன் சுமார் ஓராண்டு ஒன்றாக இணைந்து வாழ்கின்றன.

முழு உடலும், முதிர்ச்சியை 25 முதல் 30 வயது வரை அடையகிறது. துடுப்பு திமிங்கிலங்களின், அதிகபட்ச ஆயுட்காலம் குறைந்தது 94 வயதுடையது ஆகும்.  இருப்பினும் மாதிரிகள் 135-140 வயதில் மதிப்பிடப்பட்டுள்ளன. 

துடுப்பு திமிங்கிலம் மிக விரைவான செட்டேசியன்களில் ஒன்றாகும், மேலும் இது 37 கிமீ / மணி (23 மைல்) [45] மற்றும் 41 கிமீ / மணி (25 மைல்) இடையே வேகத்தைத் தக்கவைக்கும் மற்றும் மணிக்கு 46 கிமீ / மணி (29 மைல்) வேகத்தில் வெடிக்கும், துடுப்பு திமிங்கிலத்தை "கடலின் கிரேஹவுண்ட்" என்ற புனைப்பெயரைப் பெறுகிறது. துடுப்பு திமிங்கிலங்கள் மற்ற ரொர்குவல்களை விட அதிக அளவில் உள்ளன, மேலும் அவை பெரும்பாலும் 6-10 குழுக்களாக வாழ்கின்றன, இருப்பினும் உணவளிக்கும் குழுக்கள் 100 விலங்குகள் வரை உள்ளன.

குறிப்புகள் 

கடல்வாழ் உயிரினங்கள்
திரௌபதி (2020 திரைப்படம்)

திரௌபதி (Draupathi) என்பது 2020 ஆம் ஆண்டு வெளியான ஒரு தமிழ்த் திரைப்படமாகும். இப்படம் பழைய வண்ணாரப்பேட்டை இயக்குநர் மோகன் ஜியால் எழுதி, இயக்கி மற்றும் தயாரிக்கப்பட்ட தமிழ் மொழி திரைப்படமாகும். இத்திரைப்படத்தில் ரிச்சர்ட் ரிசி, சீலா ராஜ்குமார் மற்றும் கருணாஸ் ஆகியோர் முன்னணி வேடத்தில் நடித்திருக்கின்றார்கள். இத்திரைப்படத்திற்கு ஜூபின் இசையமைத்து மற்றும் மனோஜ் நாராயண் ஒளிப்பதிவு செய்கிறார். இது தமிழ் திரையுலகில் கூட்டுத் தயாரிப்பு (crowd funding) மூலம் எடுக்கப்பட்ட முதல் தமிழ்த் திரைப்படமாகும்.

நடிகர்கள் 
 ரிச்சர்ட் ரிசி - ருத்ர பிரபாகரன்
 சீலா ராஜ்குமார் - திரௌபதி
 கருணாஸ் - குருதேவ்
 நிசாந்த் அருண்
K.S.G. வெங்கடேஷ்
 சவுந்தர்யா
 லீனா
 சேசு
 ஆறு பாலா
 ஜீவா ரவி
 இளங்கோ
 கோபிநாத்
 சுப்ரமணி
 மறுமலர்ச்சி பாரதி

தயாரிப்பு 
இத்திரைப்படம் 2013 ஆம் ஆண்டு வட சென்னையில் உள்ள சார்பதிவாளர் அலுவலகத்தில் நடந்த போலித் திருமணங்களை மையமாக கொண்டு தயாரிக்கப்பட்ட திரைப்படமாகும். இந்த படம் பழைய வண்ணாரப்பேட்டைக்கு பிறகு இயக்குநர் மோகனுக்கும், ரிச்சர்ட் ரிசிக்கும் இடையிலான இரண்டாவது படமாகும். இப்படம் சென்னை, வேலூர், விழுப்புரம் மற்றும் அரியலூர் போன்ற வடதமிழகத்தில் வாழுகின்ற மக்களின் கலாச்சாரம், பண்பாடு ஆகியவற்றை உள்ளடக்கி எடுக்கப்பட்ட படமாகும். இது ஒரு கூட்டுத் தயாரிப்பு தமிழ்த் திரைப்படமாகும்.

முன்னோட்டம் 
சனவரி 03, 2020 அன்று இத்திரைப்படத்தின் முன்னோட்டம் யூடியூப்பில் வெளியானது. முன்னோட்டம் வெளியான சில மணி நேரங்களில் யூடியூப் டிரெண்டிங்கில் 2 ஆம் இடம் பிடித்தது.

சர்ச்சைகள் 
சாதிகள் உள்ளதடி பாப்பா..சர்ச்சையை கிளப்பிய திரௌபதி முன்னோட்டம் சமூக வலையதளங்களில் வேகமாக பரவி வந்தது. சாதியை மையமாக வைத்து இந்த படம் எடுக்கப்பட்டுள்ளதாக பார்வையாளர்கள் மத்தியில் ஒருபுறம் ஆதரவும், மறுபுறம் எதிர்ப்பும் நிலவி வருகிறது.

வெளியான நாள் 
திரௌபதி திரைப்படத்திற்கு U/A சான்றிதழ் வழங்கியுள்ளனர் என்றும் பிப்ரவரி 28, 2020 ஆம் நாள் திரைப்படம் வெளியானது.

திரைப்படம் வெளியீடு 
50 லட்சம் ரூபாய் செலவில் தயாரிக்கப்பட்ட இத்திரைப்படமானது, பிப்ரவரி 28, 2020 அன்று தமிழகம், கருநாடகம் மற்றும் புதுச்சேரி உட்பட சுமார் 300 திரையரங்கிற்கு மேல் வெளியிடப்பட்டது.

சிறப்பு  காட்சி 
இந்த திரைப்படம் பல அரசியல் தலைவர்களுக்கு சிறப்பு காட்சியாக திரையிடபட்டது. ச. இராமதாசு, எச். ராஜா, அர்ஜூன் சம்பத், கொங்கு ஈஸ்வரன் மற்றும்  கே. டி. ராஜேந்திர பாலாஜி ஆகிய தலைவர்கள்  இதில் அடங்குவர். பெண்மையை கொண்டாடும் விதமாக சர்வதேச பெண்கள் தினத்தை முன்னிட்டு புதுச்சேரி ஆளுநர் கிரண் பேடி தன் அலுவலக பெண் ஊழியர்களுடன் சென்று இந்த திரைப்படத்தை கண்டுகளித்தார். சிறப்பு காட்சியாக பெண்களுக்கு விழிப்புணர்வு ஏற்படுத்தும் வகையில் இந்த திரைப்படம் பெண்களுக்காக இலவசமாக  திரையிடபட்டது.

வரவேற்பு மற்றும் வசூல் 
திரௌபதி திரைப்படம் மக்களிடம்  நல்ல  வரவேற்பை  பெற்றது. முதல்நாளில் மொத்தமாக 2 கோடி ரூபாய் வசூல்  செய்தது. இது இந்த படத்தின் ஆக்கச்செலவை  விட  நான்கு மடங்கு அதிகம் என சொல்லப்படுகிறது. இந்த வசூல் சாதனை நூற்றாண்டு கண்ட தமிழ் சினிமாவில் இதுவே  முதல் முறை  என்று  சொல்லப்படுகிறது. மொத்தமாக தமிழ்நாட்டில்  மட்டும்  14 கோடி ரூபாய் வசூல் செய்துள்ளது இத்திரைப்படம்.

மேற்கோள்கள்

வெளி இணைப்புகள் 
 

2020 தமிழ்த் திரைப்படங்கள்
இந்தியத் தமிழ்த் திரைப்படங்கள்
தமிழ் நாடகத் திரைப்படங்கள்
ரிச்சர்ட் ரிசி நடித்த திரைப்படங்கள்
பயம் (2018 திரைப்படம்)

பயம் (ஆங்கிலம் : Fear), (மலையாளம் : ഭയാനകം) இது 2018 ஆம் ஆண்டு வெளியான ஒரு மலையாள மொழி திரைப்படம் ஆகும். இப்படத்தின் இயக்குநர் ஜெயராஜ்  ஆகும். இப்படத்தில் முக்கிய கதாபாத்திரத்தில் ரென்சி என்பவரும், ஆஷா சரத் என்பவரும் நடித்துள்ளார்கள். இப்படத்தின் கதை சிவசங்கரன் என்பவரால் 1978 ஆம் ஆண்டு எழுதப்பட்ட மலையாள காப்பியமான கயர் (Kayar) என்பதிலிருந்து எடுக்கப்பட்டதாகும்.

கதை
கேரளா மாநிலத்தின் கடலோர தாழ்வான பகுதியான குட்டநாடு என்ற இடத்தில் கதைக்களம் துவங்குகிறது. முதலாம் உலகப் போரில் பங்கெடுத்து 21 ஆண்டுகள் கழித்து தன் ஒரு கால் முடமானவரான, தற்சமயம் குட்டநாட்டில் தபால்காரராக வருகிறார் முன்னால் ராணுவ வீரர் ஒருவர். அவருக்கு தங்க வீடு கொடுக்கும் அவ்வூர் பெண்மணியின் பையன்கள் இருவரும் ராணுவத்தில் பணிகிறார்கள். இவர் அங்கு வேலைக்கு வந்த நேரம் இரண்டாம உலக போர் துவங்குகிறது.  வருமையின் காரணமாகவும், ஆங்கிலேயர்களின் கட்டாயத்திற்காகவும் தங்களின் பையன்களை அவ்வூர் மக்கள் ராணுவத்திற்கு அனுப்புகிறார்கள். முதலில் தங்களின் குழந்தைகள் அனுப்பும் பணத்தை வாங்கும் பெற்றோர் சந்தோசப்படுகிறார்கள். போக போக போரின் காரணமாக ஒவ்வொருவரின் ஆண் பிள்ளைகளும் மரண செய்தி தந்தி மூலியமாக வருவதைக் கொடுக்க செல்லும் தபால்காரரை ஊர் பொதுமக்கள் வெறுக்க ஆரம்பித்துவிடுகிறாகள். ஒரு கட்டத்தில் தபால்காரருக்கு வீடு கொடுக்கும் பெண்ணின் பையன்களும் போரில் மரணமடைய அதை அப்பெண்ணிடம் சொல்ல முடியாமல் தவிக்கிறார். இனி அவர்களின் குழந்தைகள் மரணமடைந்ததைச் சொல்லவேண்டாம் என்று முடிவெடுக்கும் தபால்காரர் பலபேருக்கு வரும் தந்தி தாள்களை சிறிய பேப்பர் கப்பல்களாக செய்து தண்ணீரில் மிதக்க விடுகிறார்.

பரிசு
இத்திரைப்படம் தேசிய திரைப்பட விருதுகள், சிறந்த திரைக்கதை மற்றும் சிறந்த ஒளிப்பதிவு ஆகிய மூன்று பரிசுகளைப் பெற்றுள்ளது.

மேற்கோள்கள்

2018 மலையாளத் திரைப்படங்கள்
இந்திய மலையாளத் திரைப்படங்கள்
அருண் பிரசாத் (நடிகர்)

அருண் பிரசாத் (30 நவம்பர் 1991) என்பவர் தமிழ்நாட்டு குறும்பட நடிகர் மற்றும் தொலைக்காட்சி நடிகர் ஆவார்.

ஆரம்ப வாழ்க்கை
அருண் பிரசாத் 1991 நவம்பர் 30 ஆம் தேதி தமிழ்நாட்டில் சேலத்தில் பிறந்தார். சேலம் ஸ்ரீ புவனேஸ்வரி வித்யாலயத்தில் பள்ளி மற்றும்   இடைநிலைக் கல்வியை முடித்தார். சென்னை கிறித்துவக் கல்லூரியில் இளங்கலை பட்டம் பெற்றவர்.

நடிப்புத்துத்துறை
அருண் பிரசாத் 2011ஆம் ஆண்டில் நிகழ் காலம் என்ற குறும் திரைப்படத்தின் மூலம் நடிப்புத்துறைக்கு அறிமுகமானார். அதை தொடர்ந்து ஏதோ மாயம் செய்தாய்,எனோ வானிலை மாறுதே, கள்ளன்,பகல் கனவு, அகப்பிழை போன்ற பல குறும் படங்களில் நடித்துள்ளார். 2017ஆம் ஆண்டு மேயாத மான் என்ற திரைப்படம் மூலம் முழு நிலத் திரைபபடத்தில் நடித்தார். இந்த திரைப்படத்தில் கிஷோர் என்ற கதாபாத்திரத்தில் நடிக்க இவருடன் நடிகர் வைபவ் மற்றும் நடிகை பிரியா பவானி சங்கர் ஆகியோர் நடித்துள்ளார்கள்.

2019இல் விஜய் தொலைக்காட்சியில் பாரதி கண்ணம்மா என்ற தொடரின் மூலம் கதாநாயகனாக சின்னத்திரையில் அறிமுகமானார். பாரதி என்ற கதாபாத்திரத்தில் நடிக்க இவர்க்கு ஜோடியாக மாதிரி நடிகை ரோஷினி ஹரிப்ரியன் என்பவர் கண்ணம்மா என்ற கதாபாத்திரத்தில் நடிக்கின்றார்.

2021 இல் விஜய் தொலைகாட்சியின் சிறந்த நடிகருக்கான விருதை பெற்றுள்ளார்

தொடர்கள்

திரைப்படம்

மேற்கோள்கள்

1991 பிறப்புகள்
வாழும் நபர்கள்
தமிழ்நாட்டு நடிகர்கள்
தமிழ்த் தொலைக்காட்சி நடிகர்கள்
தமிழ்நாட்டு தொலைக்காட்சி பிரமுகர்கள்
தமிழ்த் திரைப்பட நடிகர்கள்
சன் குடும்பம் விருதுகள் 2019

சன் குடும்பம் விருதுகள் 2019 என்பது சன் தொலைக்காட்சியில் ஒளிபரப்பாகும் தொடர்களில் நடித்த கலைஞர்களை கௌரவப்படுத்துவதற்காக வருடத்திற்கு ஒரு முறை வழங்கப்படும் விருது விழாவாகும். இந்த விழா ஈச்சம்பாக்கத்தில் உள்ள ஜேப்பியார் கல்லூரியில் நடந்து முடித்து. இதன் முதல் பகுதி சனவரி 2, 2020 ஆம் ஆண்டு மாலை 6 : 30 மணிக்கு சன் தொலைக்காட்சியில் ஒளிபரப்பானது.

பரிந்துரைகள் மற்றும் வெற்றியாளர்கள்

மேற்கோள்கள்

வெளி இணைப்புகள்
 Official Website 
 Sun TV on YouTube
 Sun TV Network 
 Sun Group 

சன் குழுமம்
சன் தொலைக்காட்சி நிகழ்ச்சிகள்
தமிழ்த் தொலைக்காட்சி விருதுகள்
தமிழகத்தின் தொலைக்காட்சி நிகழ்ச்சிகள்
2020களில் தமிழ்த் தொலைக்காட்சி நிகழ்ச்சிகள்
2020 இல் தொடங்கிய தமிழ்த் தொலைக்காட்சி நிகழ்ச்சிகள்
தமிழ்த் தொலைக்காட்சி நிகழ்ச்சிகள்
வடிவுக்கரசி நடித்த தமிழ்த் திரைப்படங்கள்
தரணிக்கோட்டை

தரணிகோட்டை (Dharanikota) என்பது இந்திய மாநிலமான ஆந்திராவின் குண்டூர் மாவட்டத்திலுள்ள ஒரு கிராமமாகும். இது குண்டூர் வருவாய் பிரிவின் அமராவதி மண்டலத்தில் அமைந்துள்ளது. இந்த கிராமம் ஆந்திர மாநில தலைநகர் பிராந்தியத்தின் ஒரு பகுதியாகும். இது ஆந்திர மாநில தலைநகர் பிராந்திய மேம்பாட்டு ஆணையத்தின் அதிகார வரம்பில் உள்ளது.

வரலாறு 

கிமு 500இல், தரணிகோட்டை 'தன்யகடகம்' என்று அழைக்கப்பட்டுள்ளது. ஞானம் பெற்ற 16ஆம் ஆண்டில் புத்தர் தன்யகடகம் சென்று தனது பத்து தரணிகளைப் பிரசங்கித்தார். எனவே, இது தரணிகோட்டை என்று அழைக்கப்படுகிறது. தரணிகோட்டையின் தொல்லியல் அகழ்வாராய்ச்சியில் தரணிகோட்டையிலும் அதன் அருகிலுள்ள பகுதிகளிலும் விகாரைகள் இருப்பது தெரியவந்தது. பொ.ச. 1 முதல் 3ஆம் நூற்றாண்டுகளில் தக்காணத்தில் ஆட்சி செய்த சாதவாகனர் வம்சத்தின் தலைநகராக இருந்த பண்டைய தான்யகடகத்தின் தளம் இது. இது கோட்டா வம்சத்தின் தலைநகராகவும் இருந்தது. இந்த வம்சம் இடைக்காலத்தில் 12ஆம் நூற்றாண்டின் நடுப்பகுதி வரை ஆட்சி செய்தது. கிருஷ்ணா ஆற்றின் பள்ளத்தாக்கில் ஒரு முக்கியமான அரிசி உற்பத்தி செய்யும் பகுதியாகும். இது இந்தியாவின் பிற பகுதிகளுடனும் வெளிநாடுகளுடனும் ஒரு முக்கிய வர்த்தக மையமாக இருந்தது. இந்த இடம் பெரிய தாது கோபுரத்திற்கும் பிரபலமானது; 2006 சனவரியில் மிகப் பெரிய காலச்சக்ரா விழா அங்கு நடத்தப்பட்டது. குண்டூர் மாவட்டத்தின் அமராவதி கிராமத்திற்கு சுவான்சாங் வருகை புரிந்த போது, அந்த இடத்தைப் பற்றியும் அப்போது இருந்த விகாரைகள் குறித்தும் ஒரு புகழ்பெற்ற கணக்கை எழுதினார். கம்மவர் பரம்பரையைச் சேர்ந்த ஒரு ஜமீன்தாரான வாசிரெட்டி வெங்கடாத்ரி நாயுடு என்பவரின் கீழ் தரணிகோட்டை அதன் மகிமையை கொண்டிருந்த்தது.

நிலவியல் 
தாரனிகோட்டை மண்டல் தலைமையகமான அமராவதிக்கு மேற்கே அமைந்துள்ளது. 16.579444 ° N 80.311111 ° கிழக்கில் இது ஒரு பரப்பளவில் பரவியுள்ளது  .

புள்ளி விவரங்கள் 
2011 இந்திய மக்கள் தொகை கணக்கெடுப்பின்படி, தரணிகோட்டையில் 7,534 பேர் என மக்கள் தொகை இருந்தனர். மொத்த மக்கள் தொகையில், 3,734 ஆண்களும் 3,800 பெண்களும் இருந்தனர். பாலின விகிதம் 1000 ஆண்களுக்கு 1018 பெண்கள். 725 குழந்தைகள் 0–6 வயதுக்குட்பட்டவர்கள், அவர்களில் 368 சிறுவர்கள் மற்றும் 357 பெண்கள் - ஒரு விகிதம் 1000 க்கு 970 ஆகும். சராசரி கல்வியறிவு விகிதம் 66.06 சதவீதமாக உள்ளது. 4,498 கல்வியாளர்கள், இது மாநில சராசரியான 67.41 சதவீதத்தை விட சற்றே குறைவு.

அரசாங்கமும் அரசியலும் 
தரணிகோட்டை கிராம ஊராட்சி அமைப்பு கொண்டதாகும். இது பகுதிகளாக பிரிக்கப்பட்டுள்ளது. ஒவ்வொரு பகுதியும் ஒரு பகுதி உறுப்பினரால் குறிப்பிடப்படுகிறது. இந்த கிராமத்தை அமராவதி மண்டல் பரிசத் பஞ்சாயத்து ராஜ் நிறுவனங்களின் இடைநிலை மட்டத்தில் நிர்வகிக்கிறது. மண்டல் பரிசத் தொடக்கப்பள்ளி அல்லது மண்டல் பரிசத் மேல்நிலைப்பள்ளி என்பது இந்தியாவின் பல அரசு தொடக்கப் பள்ளிகளின் பெயர் மற்றும் குறிப்பாக ஆந்திரா மற்றும் தெலுங்கானா மாநிலங்களில் இவ்வாறு குறிக்கப்படுகிறது. இந்த பள்ளிகள் மண்டல் பரிசத் (மாநிலங்களின் வட்ட உள்ளூர் அதிகாரிகள்) நிறுவியுள்ளன. மேலும் அவற்றால் மேற்பார்வையிடப்படுகின்றன. நிதியளிக்கின்றன .மண்டல் பரிசத் தொடக்கப் பள்ளிகள் 1-5 ஆம் வகுப்பு மாணவர்களுக்கு கல்வியை வழங்குகின்றன

கல்வி 
2018–19 கல்வியாண்டிற்கான பள்ளி தகவல் அறிக்கையின்படி, கிராமத்தில் மொத்தம் 8 பள்ளிகள் உள்ளன. இந்த பள்ளிகளில் 5 மண்டல் பரிசத் தொடக்கப்பள்ளி மற்றும் 3 தனியார் பள்ளிகள் உள்ளன.

குறிப்புகள் 

பாலநாடு மாவட்டத்திலுள்ள கிராமங்கள்
ஆந்திர ஊர்களும் நகரங்களும்
பண்டைய இந்திய நகரங்கள்
இராய்ப்பூர் ராணி

இராய்ப்பூர் ராணி என்பது இந்திய மாநிலமான அரியானாவில் உள்ள பஞ்சகுலா மாவட்டத்தில் உள்ள நகரமாகும் . இது சண்டிகர் - நஹான் - பயந்தா சாஹிப் - தேராதூன் நெடுஞ்சாலையில், சண்டிகர்- மொகாலி - பஞ்சகுலா நகர நகரங்களில் இருந்து 30 கிலோமீட்டர் தொலைவில் அமைந்துள்ளது. இது தேரா பாஸி தொழில்துறை மண்டலத்திலிருந்து சுமார் 20 கிலோமீட்டர் தொலைவிலும், பார்வாலா தொழில்துறை மண்டலத்திலிருந்து 10 கிலோமீட்டர் தொலைவிலும் உள்ளது. அம்பாலா மாவட்டத்தில் உள்ள நாராயங்கர் இதன் அருகாமையில் உள்ள அடுத்த பெரிய நகரம் ஆகும்.

வரலாறு 
இராய்பூர் ராணி நகரம் 1420 ஆம் ஆண்டில் இராவ் ராய் சிங் என்பவரால் நிறுவப்பட்டது. இவர் அஜ்மீரில் இருந்து வந்த ராணா ஹர் ராயின் மகன்களில் ஒருவராக இருப்பதாகக் கூறினார். ராவ் சாஹிப் என்று பெயரிடப்பட்ட அவரது சந்ததியினரால் இந்திய சுதந்திரம் அடையும் வரை ஆட்சி செய்யப்பட்டது.

இராய்ப்பூர் ராணி கோட்டை 
இராய்ப்பூர் ராணி கோட்டை அஜ்மீரில் இருந்து வந்து இந்திய சுதந்திரம் அடையும் வரை ஆட்சி செய்த சந்ததியினரால் கட்டப்பட்ட கோட்டையாகும்.

மக்கள் தொகையியல் 
2001 இந்திய மக்கள் தொகை கணக்கெடுப்பின்படி, இராய்ப்பூர் ராணி நகரத்தின் மக்கள் தொகை 7027 ஆகும். இதில் ஆண்கள் 54% ஆகவும் பெண்கள் 46% ஆகவும் உள்ளனர். இராய்ப்பூர் ராணி நகரத்தின் சராசரி கல்வியறிவு விகிதம் 69% ஆகும். இது தேசிய சராசரியான 59.5% ஐ விட அதிகமாகும். இதில் ஆண் கல்வியறிவு 74%, பெண் கல்வியறிவு 63%. இராய்ப்பூர் ராணியில், 15% மக்கள் 6 வயதுக்குட்பட்டவர்கள். இது புராண மற்றும் வரலாற்று முக்கியத்துவத்திற்கும் பெயர் பெற்றது. பத்தாவது சீக்கிய குரு, குரு கோபிந்த் சிங் இராய்ப்பூர் ராணியைப் பார்வையிட்டார் என்று நம்பப்படுகிறது, எனவே இந்த இடத்திற்கு ராணியின் பெயரை சூட்டினார். 

இது இயற்கையின் அருட்கொடையைக் கொண்ட ஒரு இடம். மோர்னி ஹில்ஸ் என்று அழைக்கப்படும் பிரபலமான சுற்றுலா இடமும் 10 கிலோமீட்டர் தொலைவில் உள்ளது.

சரசுவதி தேவி (மா சரஸ்வதி தேவி) கோயில் சோட்டா திரிலோக்பூர் 
மா சரஸ்வதி தேவி கோயில் சோட்டா திரிலோக்பூர் மற்றும் சரசுவதி தேவி கோயில் சோட்டா திரிலோக்பூர் என்று அழைக்கப்படும் சரசுவதி தேவியின் புனித கோயில் சோட்டா திரிலோக்பூர் கிராமத்தில் அமைந்துள்ளது. இது ஹரியானா மற்றும் இமாச்சலப் பிரதேசத்தின் எல்லையில் உள்ள இராய்ப்பூர் ராணியில் இருந்து 11 கிலோ மீட்டர் தொலைவில் உள்ளது. இந்தக் கோயில் அறிவு மற்றும் கற்றலின் தெய்வமான அன்னை சரசுவதிக்கு சொந்தமானது. ஸ்ரீ சரசுவதி தேவியின் இந்த புனித ஆலயத்தின் வரலாறு குறித்து பல வாய்வழி மரபுகள் நடைமுறையில் உள்ளன. இந்த கிராமம் பழைய நஹான் மாநிலத்தின் ஒரு பகுதியாக அமைந்தது. 

2019 ஜனவரியில் அறிவிக்கப்பட்ட INR1200 கோடி திட்டத்தின் ஒரு பகுதியாக, அரியானா அரசு இந்த கோயிலை உருவாக்கி வருகிறது, இதில் கலேசர் மகாதேவ் கோயில், கபல் மோச்சன் தீர்த்தம், பசதியாவாலாவின் பஞ்சமுகி அனுமன் கோயில் மற்றும் பண்டா சிங் பகதூரின் லோகர் கோட்டை தலைநகரம் ஆகியவை அடங்கும்.

கல்வி 
இராய்ப்பூர் ராணி நகரம் கல்வி மையமாக வளர்ந்து வருகிறது. பேருந்து நிலையத்திற்கு அருகில் அமைந்துள்ள 2018-19ல் ஒரு அரசு கல்லூரி (இணை) தொடங்கியது.மேலும் இராய்ப்பூர் ராணியில் ஆங்கிலம் மற்றும் இந்தி கல்வி இரண்டையும் வழங்கும் பல உயர் மற்றும் மூத்த மேல்நிலைப் பள்ளிகள் உள்ளன. இவற்றில் அரசு மூத்த மேல்நிலைப் பள்ளிகளும் (இணைக் கல்வி) அடங்கும். 2 தொழில்துறை பயிற்சி நிறுவனங்கள் உள்ளன. 

சமீபத்திய தொழில்நுட்பங்களுடன் ஐ.டி கல்வியை வழங்கும் பல கணினி பயிற்சி மையங்களும் உள்ளன.

மேற்கோள்கள் 

Coordinates on Wikidata
மதிப்பாய்வு செய்யப்படாத மொழிபெயர்ப்புகளைக் கொண்ட பக்கங்கள்
யமுனா பல்லுயிர் பூங்கா

யமுனா பல்லுயிர் பூங்கா,  (Yamuna biodiversity park), இந்தியாவின் தலைநகரமான  தில்லியில் யமுனா நதியின் முன்னால் 9770  ஹெக்டேர் பரப்பில் அமைந்துள்ள ஒரு  பல்லுயிர் பகுதியாகும்.   தில்லி பல்கலைக்கழகத்தின் சுற்றுச்சூழல் மேலாண்மை மையத்தின் (சிஎம்டிஇ) தொழில்நுட்ப உதவியுடன் தில்லி மேம்பாட்டு ஆணையம் (டிடிஏ) இதை உருவாக்கியுள்ளது.  இது புலம்பெயர்ந்த மற்றும் வசிக்கும் பறவை இனங்களுக்கு சிறந்த மாற்று வாழ்விடமாக செயல்படுகிறது. விவசாய பயிர்களின் காட்டு மரபணு வளங்களை பாதுகாப்பதற்கும், நிலத்தடி நீரை சுத்திகரிப்பு  செய்வதற்கும்,  நன்னீர் கிடைப்பதை அதிகரிப்பதற்கும் இது வடிவமைக்கப்பட்டுள்ளது.

வரலாறு 
டெல்லியில் 7,884 ஹெக்டேர் அளவில், துண்டு துண்டான காடுகள் உள்ளன.  அவை திட்டமிடப்படாத நகரமயமாக்கல் காரணமாக வன விலங்குகளை இழக்கின்றன.  மேலும் 400 ஈரப்பதமான நிலங்களில்,  3 அல்லது 4 க்கும் குறைவான ஈரநிலங்களே தற்போது  உள்ளன. 2015 ஆம் ஆண்டில், தில்லியில் ஏற்கனவே ஆரவல்லி பல்லுயிர் பூங்கா மற்றும் யமுனா பல்லுயிர் பூங்கா இருந்தது. டெல்லி மேம்பாட்டு ஆணையம் (டி.டி.ஏ) தில்லியில் மேலும் நான்கு பல்லுயிர் பூங்காக்களை உருவாக்க தில்லி பல்கலைக்கழக விஞ்ஞானியை ஈடுபடுத்தியது.  இதில் வடக்கு ரிட்ஜ் பல்லுயிர் பூங்கா (கம்லா நேரு ரிட்ஜ்), தில்பத் பள்ளத்தாக்கு பல்லுயிர் பூங்கா, நீலாஹவுஸ் பல்லுயிர் பூங்கா மற்றும் யமுனா பல்லுயிர் பூங்காவின் கட்டம் -2 ஆகியவை அடங்கும்.   தரிசு நிறைந்த வெள்ளப்பெருக்குகளை மையமாகக் கொண்ட யமுனா பல்லுயிர் பூங்காவின் முதல் கட்டம்,  2005 இல் தொடங்கப்பட்டது.  மற்றும் கட்டம் -2, செயலில் வெள்ளப்பெருக்குகளை மையமாகக் கொண்டது. இது,  2015 இல் தொடங்கியது.

மறுமலர்ச்சிக்கு 
2005 ஆம் ஆண்டில் யமுனாவின் வெள்ளப்பெருக்கில் மறுசீரமைப்பு தொடங்கியது, இது  மண்ணின் உப்புத்தன்மை காரணமாக தரிசாக கிடந்தது.  இதனால், தாவரங்கள் வளர கடினமாக இருந்தது. முதலாம் கட்டத்தில், 157 ஏக்கர் சுற்றுச்சூழல் அமைப்பு இரண்டு ஈரநிலங்கள், ஒரு புல்வெளி மற்றும் வன சமூகங்களை உருவாக்குவதன் மூலம் மீட்டெடுக்கப்பட்டது. மண்ணில் உப்பு அளவைக் குறைக்க பூர்வீக தாவர இனங்கள் மீண்டும் அறிமுகப்படுத்தப்பட்டன.  மண்ணின் பி.எச் அளவு (அமிலத்தன்மையின் அளவு) நடுநிலை மற்றும் பூர்வீக இந்திய தாவரங்களின் வெற்றிக்கு தீங்கு விளைவிக்கவில்லை. டெல்லி பல்கலைக்கழகத்தின் ஆராய்ச்சியாளர்கள் ஒரு குறிப்பிட்ட வகை புற்களை நடவு செய்ய வேண்டியிருந்தது.  இது pH அளவை 10 முதல் ஏழு (நடுநிலை) மட்டத்திற்கு கொண்டு வந்தது.

தாவரங்கள் 
தில்லி பல்கலைக்கழகத்தின் பேராசிரியர் சி.ஆர்.பாபு, கூற்றுப்படி, ஆரம்பத்தில் கீரிப்பிள்ளைகள், பல்லிகள் மற்றும் 31 வகையான பறவைகள் மட்டுமே 2004 வரை பூங்காவில் இருந்தன.  2014 ஆம் ஆண்டளவில் பல்லுயிர் பூங்காவில் ஏற்கனவே 900 வகையான பூர்வீக தாவரங்கள் இருந்தன. மீண்டும் அறிமுகப்படுத்தப்பட்ட பூர்வீக இனங்கள் ஆதினா, சால், தேக்கு மற்றும் ஹார்ட்விக்கியா ஆகியவை அடங்கும் . 2019 ஆம் ஆண்டு நிலவரப்படி, இது சுமார் 1,500 வகையான தாவரங்களையும் விலங்குகளையும், 200 வகையான பறவைகளையும் கொண்டுள்ளது.

விலங்குகள் 
2014 வாக்கில், ஈரநிலங்கள் ஏற்கனவே சைபீரியா, மத்திய ஆசியா ஆசியா மற்றும் ஐரோப்பாவிலிருந்து ஆயிரக்கணக்கான புலம்பெயர்ந்த பறவைகளை ஈர்த்து வந்தன. இதில் 200 வகையான பறவைகள், 75 வகையான பட்டாம்பூச்சிகள், 10 வகையான பாம்புகள் மற்றும் முள்ளம்பன்றி, சிறிய இந்திய சிவெட் மற்றும் காட்டுப்பன்றிகள் போன்ற பெரிய பாலூட்டிகள் இருந்தன.

மேலும் காண்க 
 டெல்லி ரிட்ஜ் 
 ஹரியானாவின் தேசிய பூங்காக்கள் மற்றும் வனவிலங்கு சரணாலயங்கள்

குறிப்புகள் 

Coordinates not on Wikidata
தில்லியிலுள்ள காடுகள்
தில்லி அரசு
இந்தியத் தாவரவியல் பூங்காக்கள்
அழகியல் உளவியல்

அழகியல் உளவியல் (The Psychology of Aesthetics) மக்கள் சில இயற்கைக் காட்சிகளையும், பாடல்களையும், ஓவியங்களையும், சிற்பங்களையும், அழகானவை என்று எண்ணி, அதன் காரணமாக, மகிழ்ச்சியடைந்து, அழகு அனுபவம் என்பதைப் பெறுகின்றனர். இந்த அனுபவங்களை வாயால் வருணிக்கவோ, உள்முகப் பார்வையால் பாகுபடுத்திப் பார்க்கவோ முடியாது. அவைகளின் இயல்பையும், காரணத்தையும் ஆராய்ந்து, அறிய உளவியலார் முற்படுகின்றனர்.

அடிப்படை 
அழகான இயற்கைப் பொருள்களைக் கண்டு உண்டாகும் இன்ப உணர்ச்சிக்குக் காரணம், அப்பொருள்கள் நன்மை பயக்கும் சூழ்நிலைப் பொருள்களா  இருப்பதாகவோ அல்லது இன்பந் தரும் நிகழ்ச்சிகளுடன் தொடர்புடையனவாகவோ அல்லது அப்பொருள்களிடம் உண்டாகும் ஒற்றுமை உணர்ச்சியாகவோ இருக்கலாம். ஒரு பொருளுடன், ஒற்றுமை உணர்ச்சி உண்டாவதே, கலைப்பொருள்களை உண்டாக்குவதற்கும் துய்ப்பதற்குமான உளநிலையின் அடிப்படையாகும். சில உளவியலார்கள் அழகு அனுபவத்துக்கு இதனி னும் அடிப்படையான காரணம் உண்டா என்று ஆராய முயன்றுளர். பிராய்டு (Freud) என்பவரின் அடிச்சுவட்டைப் பின்பற்றும் உளப்பகுப்பியலார் கலையை உண்டாக்குவதற்கும் துய்ப்பதற்கும் அடிநிலையாகவுள்ளது பால், உந்தலே என்று கூறுகிறார்கள்.

மனத்தின் மூன்று அமிசங்களில் ஒன்றாகிய 'அறிதல்' என்பதன் ஆராய்ச்சி செய்த பிரித்தானிய உளவியலாளரான, சுபியர்மன், பொருள்களிடையேயுள்ள தொடர்பு களைக் கண்டுபிடிப்பது ' அறிதல்' என்பதில் மிகவும் முக்கியமாயிருத்தலால், அறிதலும் ஆக்கச் செயலே என்றும், அதனால் பொருத்தமில்லாத தொடர்புகளை நீக்கிவிட்டு, பொருத்தமான தொடர்புகளைக் காண்பதே, கலை ஆக்கத்துக்கும், அனுபவத்துக்கும் அடிப்படை என்றும் கூறுகிறார்.

ஆய்வுகள் 
சோதனை உளவியலார்கள் (Experimental Psychologists) அழகைப் பற்றிச் செய்துள்ள சோதனைகள், தனி நிறங்களைத் தேர்தல், நிறங்களைச் சேர்த்தல் போன்றவற்றைப் பற்றியனவாகும். நிறங்கள் தேர்ந்தெடுப்புப் பற்றிய சோதனைகளிலிருந்து, தேர்கின்ற உளவகை நான்கு என்பது தெரியவருகிறது. (1) அறிவுவகை : எந்த நிறம் பொருந்தும் என்று ஆராய்தல், (2) உடலியல்வகை : நிறங்களைக் கண்டு மகிழ்தல், சோர்தல் போன்ற நிலைமை அடைதல்,  (3) சேர்க்கை வகை : இன்ப நிகழ்ச்சியுடனோ, துன்ப நிகழ்ச்சியுடனோ நிறங்களைத் தொடர்புறுத்தல், (4) ஐக்கியவகை : நிறங்களை மனித குணங்களுடன் தொடர்புறுத்தல். இந்தச் சோதனை முடிவுகளை ஓவியத்தையும்,, இசையையும் கொண்டு செய்யும் சோதனைகள் வலியுறுத்துகின்றன.

அமெரிக்க உளவியலார் கார்ல் சீஷோர் என்பவர் இசையைப் பயில்வதற்கும், நுகர்வதற்கும் வேண்டிய அடிப்படையான புலன் ஆற்றல்களை அளந்து அறிவதற்கானச் சோதனைகளை வகுத்துள்ளார். ஆயினும் கலை ஆக்கத்துக்கும், அனுபவத்துக்கும் புலன் ஆற்றல்களைவிட, உருவக் காட்சி ஆற்றலே மிகவும் இன்றியமையாதது என்று, இப்பொழுது அறியப்பட் டிருக்கிறது. இன்னிசையை உணர்வதற்குச் சுருதிக்கும், சுரத்திற்குமுள்ள வேறுபாட்டை அறியும் ஆற்றலைவிட, இவை அனைத்தும் ஒன்றுபட்டு, ஓர் இசைவடிவை உண்டாக்குகின்றன, என்று காணும் ஆற்றலே தேவையாகும். இதுதான் அழகியல் உளவியலுக்கு, கெசுட்டால்டு(Gestalt) உளவியல் செய்துள்ள சேவையாகும்.

ஆண்கள் நீலம், ஊதா, கருஞ்சிவப்பு, சிவப்பு, மஞ்சள், பச்சை என்ற வரிசையிலும், பெண்கள் நீலம், ஊதா, பச்சை, மஞ்சள், சிவப்பு, கருஞ்சிவப்பு என்ற வரிசையிலும் நிறங்களை விரும்புவதாகச் சோதனை வாயிலாக அறிகிறோம். சிறு குழந்தைகள் மஞ்சளையும், சிவப்பையும் விரும்புகின் றனர். பொதுவாக அனைவரும் எந்த நிறமாயினும் அது மிகுந்து தோன்றுவதையே விரும்புகின்றனர். அழகு அனுபவம் பற்றிய சோதனைகள் மக்களிடையே வேறுபாடுகள் உண்டு என்று காட்டுகின்றன. இவ்வேறுபாடுகள் இயற்கையான புலன் வேறுபாடுகள், காட்சி வேறுபாடுகள் ஆகியவற்றின் விளைவுகளாகும்.

மேற்கோள்கள் 

உளவியல்
யப்பானிய எலுமிச்சை

யப்பானிய எலுமிச்சை (Citrus japonica, Kumquats)  ;    என்பது உருட்டேசியா எனும் பூக்கும் தாவரக் குடும்பத்தில் உள்ள சிறுபழங்கள் தரும் மரங்களின் குழுவாகும். இவை முன்பு  பார்ச்சுனெல்லா (Fortunella) பேரினத்தில் அல்லது கிச்சிலி (Citrus) சென்சு இலாட்டோ (sensu lato) பகுப்புக்குள் வைக்கப்பட்டிருந்தன.

இந்த உண்ணும் பழம் மிக நெருக்கமான ஆரஞ்சு பழ (சிட்ரசு சினென்சிசு (Citrus sinensis)) நிறத்தில், ஆனால் அளவில் சிறிய பழமாக, அதாவது ஆலிவ் பழ உருவளவு கொண்டதாக அமைகிறது. இது ஆத்திரேலியாவில் கும்குவாட் என வழங்குகிறது. இது தண்ணிய வன்மை வாய்ந்த எலுமிச்சையாகும்.

காட்சிமேடை

மேற்கோள்கள்

மேலும் படிக்க 
 Burkill, I. H. (1931). An enumeration of the species of Paramignya, Atalantia and Citrus, found in Malaya. Gard. Bull. Straits Settlem. 5: 212–220.
 Mabberley, D. J. (1998). Australian Citreae with notes on other Aurantioideae (Rutaceae). Telopea 7 (4): 333–344. Available online (pdf).

வெளி இணைப்புகள் 

பார்ச்சுனெல்லா
கிச்சிலி
யப்பானிய எலுமிச்சை
பழ மரங்கள்
அழகு மரங்கள்
பிரவீன் கோர்தன்

பிரவீன் ஜம்னதாஸ் கோர்டன் (பிறப்பு: ஏப்ரல் 12, 1949 மற்றும் செப்டம்பர் 13, 2024 இல் இறந்தார்) ஒரு தென்னாப்பிரிக்க அரசியல்வாதி ஆவார். இவர் தென்னாப்பிரிக்கா அமைச்சரவையில் பல்வேறு அமைச்சக பதவிகளை வகித்துள்ளார். 2009 ஆம் ஆண்டு முதல் 2014 ஆம் ஆண்டு வரை நிதி அமைச்சராகவும், மீண்டும் 2015 ஆம் ஆண்டு முதல் 2017 ஆம் ஆண்டு வரையிலும், 2014 ஆம் ஆண்டு முதல் 2015 ஆம் ஆண்டு வரையிலும் கூட்டுறவு ஆளுகை மற்றும் பாரம்பரிய விவகார அமைச்சராகவும், மற்றும் பிப்ரவரி 2018 முதல் பொது நிறுவனத்துறை அமைச்சராகவும் பணியாற்றினார் .

ஆரம்ப ஆண்டுகள் 
பிரவீன் கோர்தன் டர்பனில் பிறந்தார், 1967 ஆம் ஆண்டில் சாஸ்திரி கல்லூரியில் பதின்மக் கல்வியைப் பயின்றார். 1973 ஆம் ஆண்டில் டர்பன்-வெஸ்ட்வில் பல்கலைக்கழகத்தில் இளங்கலை மருந்தியல் பட்டம் பெற்றார். கோர்டன் 1971 ஆம் ஆண்டில் நடால் இந்திய காங்கிரசின் (என்ஐசி) உறுப்பினர்களுடன் தொடர்பு கொண்டார் மற்றும் 1974 ஆம் ஆண்டில் அதன் நிர்வாகக் குழுவிற்கு தேர்ந்தெடுக்கப்பட்டார்.

1970 ஆம் ஆண்டுகளில், கோர்தன் ஆப்பிரிக்க தேசிய காங்கிரசு மற்றும் தென்னாப்பிரிக்க பொதுவுடைமைக் கட்சி ஆகியவற்றுடன்  திரைமறைவு நடவடிக்கைகளில் ஈடுபட்ட அடிமட்ட அமைப்புகளை நிறுவ உதவினார். அவர் 1974 ஆம் ஆண்டில் கிங் எட்வர்ட் VIII மருத்துவமனையில் தனது மருந்தியல் பணிசார்ந்த உள்ளிருப்பு பயிற்சியினை முடித்தார். மேலும் 1981 ஆம் ஆண்டு வரை அங்கு பணியாற்றினார். அவர் காவலில் இருந்தபோது நடால் மாகாண நிர்வாகம் அவரது அரசியல் நடவடிக்கைகளுக்காக அவரை பணிநீக்கம் செய்தது. 1982 ஆம் ஆண்டில் சிறையில் இருந்து விடுவிக்கப்பட்ட அவர், 1983 ஜூன் வரை தடை உத்தரவுகளைப் பெற்றார். 1983 ஆம் ஆண்டு கேப்டவுனில் ஐக்கிய ஜனநாயக முன்னணி (யுடிஎஃப்) தொடங்குவதில் கோர்தன் கலந்து கொண்டார். அங்கு நடால் இந்திய காங்கிரசும் ஒரு இணைந்த அமைப்பாக மாறியது.

ஒருங்கிணைந்த நடால் இந்திய காங்கிரசு/ டிரான்ஸ்வால் இந்திய காங்கிரஸ் (டி.ஐ.சி) பிரதிநிதியாக 1991 ஆம் ஆண்டில் ஜனநாயக தென்னாப்பிரிக்க (கோடெசா) மாநாட்டிற்கான ஆயத்த கூட்டத்தில் கோர்தன் கலந்து கொண்டார், மேலும் கோடெசா 1 ஐ ஒழுங்கமைக்கும் பொறுப்பான வழிநடத்தல் குழுவிற்கு என்.ஐ.சி / டி.ஐ.சி பிரதிநிதியாக நியமிக்கப்பட்டார். 1993 ஆம் ஆண்டில் அவர் பல தரப்பு பேச்சுவார்த்தை செயல்முறையின் திட்டக் குழுவில் தலைவர் குழுவில் நியமிக்கப்பட்டார்.

தொழில் 
பிரவீன் கோர்தன் முன்னதாக 1999 முதல் 2009 வரை தென்னாப்பிரிக்க வருவாய் சேவை ஆணையராக இருந்தார். 1991 மற்றும் 1994 ஆம் ஆண்டுகளில், இவர் ஒரு ஜனநாயக தென்னாப்பிரிக்காவுக்கான மாநாட்டிற்குத் தலைமை தாங்கினார்,  மேலும் இடைக்கால செயற்குழுவின் இணைத் தலைவராகவும் இருந்தார், இது ஏப்ரல் 1994 இல் நாட்டின் முதல் இனமற்ற தேர்தலுக்கு தென்னாப்பிரிக்காவை தயார்படுத்தியது. 1994 ஆம் ஆண்டு முதல் 1998 ஆம் ஆண்டு வரையிலும் ஒரு நாடாளுமன்ற உறுப்பினராக இருந்த கோர்தன் புதிய அரசியலமைப்பின் செயலாக்கம் தொடர்பான நாடாளுமன்றக் குழுவின் தலைவராக இருந்தார்.

கோர்தன் 2000 ஆம் ஆண்டு முதல் 2006 ஆம் ஆண்டு வரை உலக சுங்க அமைப்பின் தலைவராக இருந்தார்.

2009 ஆம் ஆண்டு மே 10 ஆம் நாள் அதிபர் ஜேக்கப் சுமா, டிரெவர் மனுவேலைத் தொடர்ந்து கோர்தனை தென்னாப்பிரிக்க நிதி அமைச்சராக நியமித்தார். 2014 ஆம் ஆண்டு மே 14 ஆம் நாள் இவர் இன்லான்லா நேனே என்பவருக்கு நிதி அமைச்சர் பதவி வழங்கப்பட்ட போது அந்தப் பதவியிலிருந்து வெளியேற்றப்பட்டார்.

2014 ஆம் ஆண்டில், கோர்தன் மரபுசார்ந்த வெளித்தொடர்பு மற்றும் கூட்டுறவு ஆளுகைத் துறையின் அமச்சராக நியமிக்கப்பட்டார்.

மேற்கோள்கள்

வாழும் நபர்கள்
1949 பிறப்புகள்
பத்ம பூசண் விருது பெற்றவர்கள்
டீன் ஜோன்ஸ்

டீன் மெர்வின் ஜோன்ஸ் (Dean Mervyn Jones, 24 மார்ச், 1961 - 24 செப்டம்பர், 2020)  ஓர் ஆஸ்திரேலிய துடுப்பாட்ட அணியின் முன்னாள் வீரர் மற்றும் பயிற்சியாளர் ஆவார். இவர் ஆத்திரேலியத் துடுப்பாட்ட அணிக்காக தேர்வுத் துடுப்பாட்டம் மற்றும் ஒருநாள் பன்னாட்டுத் துடுப்பாட்டப் போட்டிகளில் விளையாடினார். வலதுகை நேர்ச் சுழல் வீச்சாளரான இவர், 52 தேர்வுத் துடுப்பாட்டப் போட்டிகளில் விளையாடி 3631 ஓட்டங்களை எடுத்துள்ளார். அதில் அதிகபட்சமாக 216 ஓட்டங்களை  எடுத்துள்ளார் மற்றும் பந்துவீச்சில் 1 இழப்பினைக்  கைப்பற்றியுள்ளார். இவரது பந்துவீச்சு சராசரி 64.00 ஆகும். 164 ஒருநாள் பன்னாட்டுத் துடுப்பாட்டப் போட்டிகளில் விளையாடி 6068 ஓட்டங்களை 44.61  எனும் சராசரியில் எடுத்துள்ள இவரது அதிகபட்ச ஓட்டம் 165 எடுத்தது ஆகும். பந்துவீச்சில் 3 இழப்புகளைக் கைப்பற்றியுள்ளார். இவரது பந்துவீச்சு சராசரி 27.00  ஆகும். மேலும் இவர் 245 முதல் தரத் துடுப்பாட்டப் போட்டிகளில் விளையாடி 19188 ஓட்டங்களையும், 285  பட்டியல் அ போட்டிகளிலும் விளையாடியுள்ளார். தேர்வுத் துடுப்பாட்டம் மற்றும் ஒருநாள் போட்டிகளில் சிறந்த மட்டையாளராகவும், சிறந்த களத்தடுப்பாளராகவும் இவர் பரவலாக அறியப்படுகிறார். 1980களின் பிற்பகுதியிலும் 1990களின் முற்பகுதியிலும், இவர் உலகின் சிறந்த ஒருநாள் மட்டையாளர்களில் ஒருவராகக் கருதப்பட்டார். 2019 ஆம் ஆண்டில் ஜோன்ஸ் ஆஸ்திரேலிய கிரிக்கெட் ஹால் ஆஃப் ஃபேமில் சேர்க்கப்பட்டார்.

சர்வதேச வாழ்க்கை 
கிரஹாம் யல்லோப் காயம் காரணமாக நாடு திரும்ப வேண்டியதையடுத்து 1984 ஆம் ஆண்டு மேற்கிந்திய தீவுகள் சுற்றுப்பயணத்தில் ஜோன்ஸ் தேர்ந்தெடுக்கப்பட்டார். அவர் விளையாடும் பதினொரு பேர் கொண்ட அணியில் தேர்வு செய்யப்படவில்லை, ஆனால் ஸ்டீவ் ஸ்மித் உடல்நிலை சரியில்லாமல் போனதால் அவர் தேர்வானார். இந்தப் போட்டிக்கு முன்பு நல்ல உடல்நலத்தில் இல்லாது இருந்த போதும் தனது அறிமுகப் போட்டியில் இவர் 48 ஓட்டங்களை எடுத்தார். இதுவே தனது சிறந்த போட்டி என இவர் குறிப்பிட்டார். 1984 மற்றும் 1992க்கு இடையில், ஜோன்ஸ் ஆஸ்திரேலியாவுக்காக, 52 தேர்வுத் துடுப்பாட்டப் போட்டிகளில் விளையாடினார். இதில் 11 நூறுகளை எடுத்துள்ளார்.

பயிற்சியாளராக துடுப்பாட்ட வாழ்க்கை 
பிப்ரவரி 2016 இல், பாக்கித்தான் சூப்பர் லீக்கில் 2016 இல் ஜோன்ஸ் இஸ்லாமாபாத் யுனைடெட் துடுப்பாட்ட அணியின்  தலைமைப் பயிற்சியாளராக இருந்தார். இவரின் தலைமையிலான இந்த அணி பிப்ரவரி 2016இல் முதல் பாக்கித்தான் சூப்பர் லீக்கில் பட்டத்தை வென்றனர்.

அக்டோபர் 2017இல், ஆப்கானிஸ்தான் கிரிக்கெட் வாரியம் (ஏசிபி) ஹாங்காங் துடுப்பாட்ட அணிக்கு எதிரான ஆப்கானிஸ்தானின் கண்டங்களுக்கு இடையிலான கோப்பைப் போட்டிக்கான இடைக்கால தலைமை பயிற்சியாளராக டீன் ஜோன்ஸை நியமித்தது.

மார்ச் 2018இல், ஜோன்ஸ் மூன்றாவது பாக்கித்தான் சூப்பர் லீக் பருவத்தில், இஸ்லாமாபாத் யுனைடெட் துடுப்பாட்ட அணியின் தலைமை பயிற்சியாளராக இருந்தார். மார்ச் 2018இல் அவர்கள் இரண்டாவது முறையாக பாக்கித்தான் சூப்பர் லீக் பட்டத்தை வென்றனர்.

பாகிஸ்தான் சூப்பர் லீக்கின் 5 வது பதிப்பிற்கு மிக்கி ஆர்தருக்கு பதிலாக ஜோன்ஸ் 2019 நவம்பரில் கராச்சி கிங்ஸ் துடுப்பாட்ட அணியின் தலைமை பயிற்சியாளராக ஆனார்.

இறப்பு  
ஜோன்ஸ் 2020 செப்டம்பர் 24 அன்று மாரடைப்பு காரணமாக மும்பையில் இறந்தார். இவர் இறக்கும் போது ஸ்டார் ஸ்போர்ட்ஸ் நெட்வொர்க்கிற்கான, இந்தியன் பிரீமியர் லீக்கின் (ஐபிஎல்) வர்ணனைக் குழுவில் ஒரு பகுதியாக இருந்தார்.

குறிப்புகள் 

ஆத்திரேலியத் துடுப்பாட்டக்காரர்கள்
1961 பிறப்புகள்
விசுடென் துடுப்பாட்டக்காரர்கள்
டர்ஹாம் துடுப்பாட்டக்காரர்கள்
டெர்பிசையர் துடுப்பாட்ட அணித் தலைவர்கள்
2020 இறப்புகள்
ஜேசன் கில்லெஸ்பி

ஜேசன் நீல் கில்லெஸ்பி (Jason Neil Gillespie பிறப்பு: ஏப்ரல் 19, 1975) ஓர் ஆஸ்திரேலிய துடுப்பாட்ட அணியின் முன்னாள் வீரர் மற்றும் பயிற்சியாளர் ஆவார்.இவர் ஆத்திரேலியத் துடுப்பாட்ட அணிக்காக தேர்வுத் துடுப்பாட்டம் மற்றும்  ஒருநாள் பன்னாட்டுத் துடுப்பாட்டப் போட்டிகளில் விளையாடினார்.

வலதுகை விரைவு வீச்சாளரான இவர் 71 தேர்வுத் துடுப்பாட்டப் போட்டிகளில் விளையாடி 1,218 ஓட்டங்களை எடுத்துள்ளார். அதில் அதிகபட்சமாக இருதிவரை ஆட்டமிழக்காமல் 201* எடுத்துள்ளார். பந்துவீச்சில் 259 இழப்புகளைக் கைப்பற்றியுள்ளார். அதில் 5 இழப்புகளை 8 முறை கைப்பற்றியுள்ளார். இவரது பந்துவீச்சு சராசரி 26.13 ஆகும். 97 ஒருநாள் பன்னாட்டுத் துடுப்பாட்டப் போட்டிகளில் விளையாடி 201 ஓட்டங்களை 12.56 எனும் சராசரியில் எடுத்துள்ள இவரது அதிகபட்ச ஓட்டம் இறுதிவரை ஆட்டமிழக்காமல் 44* ஓட்டங்கள் எடுத்தது ஆகும். பந்துவீச்சில் 142 இழப்புகளைக் கைப்பற்றியுள்ளார். அதில் 5 இழப்புகளை 3 முறை கைப்பற்றியுள்ளார். இவரது பந்துவீச்சு சராசரி 25.42 ஆகும். மேலும் இவர் 189 முதல் தரத் துடுப்பாட்டப் போட்டிகளிலும் 192 பட்டியல் அ போட்டிகளிலும் விளையாடியுள்ளார்.

ஆகஸ்ட் 1996 இல் கொழும்பில் இலங்கைக்கு எதிராக கில்லெஸ்பி தனது ஒருநாள் சர்வதேச அறிமுகத்தையும், நவம்பர் 1996 இல் சிட்னியில் மேற்கிந்தியத் தீவுகளுக்கு எதிராக  தேர்வுத் துடுப்பாட்டப் போடியிலும் அறிமுகமானார். அவர் முதல் தரத் துடுப்பாட்டத்தில்  தெற்கு ஆஸ்திரேலியா, யார்க்ஷயர் மற்றும் கிளாமோர்கனுக்காகவும் விளையாடினார்,

பிப்ரவரி 29, 2008 அன்று, கில்லெஸ்பி ஆஸ்திரேலியாவில் முதல் தரத் துடுப்பாட்டத்தில் இருந்து ஓய்வு பெறுவதாக அறிவித்தார். பின்னர் அகமதாபாத் ராக்கெட்ஸ்  துடுப்பாட்ட அணிக்காக அங்கீகரிக்கப்படாத இந்திய கிரிக்கெட் லீக்கில் விளையாடினார். 2008 ஆங்கில உள்நாட்டு துடுப்பாட்டத் தொடரின் முடிவில் அவர் அனைத்து முதல் தரத் துடுப்பாட்டத்தில் இருந்தும் ஓய்வு பெற்றார்.

தனிப்பட்ட வாழ்க்கை 
ஜேசன் கில்லெஸ்பி தொல்குடி ஆத்திரேலியர்களின் கமிலாரோய் மக்களின் வம்சாவளியினைச் சேர்ந்தவர் ஆவார். இதன் மூலம் தேர்வுத் துடுப்பாட்ட வீரராக  ஆன முதல் தொல்குடியின நபர் ஆவார். இவரது தாய் கிரேக்க வம்சாவளியினச் சேர்ந்தவர் ஆவார். ஜேசன் மூன்று குழந்தைகளில் மூத்தவர் ஆவார்.  அவர் தெற்கு ஆஸ்திரேலியாவின் அடிலெய்டில் உள்ள கப்ரா டொமினிகன் கல்லூரியில் பயின்றார். கில்லெஸ்பி 2003 இல் அண்ணா என்பவரை (நீ மெக்வோய்) மணந்தார். இந்தத் தம்பதியினருக்கு நான்கு குழந்தைகள் உள்ளனர்: ஜாக்சன் (பிறப்பு பிப்ரவரி 2006), பிராண்டன் (பிறப்பு அக்டோபர் 2007), கிங்ஸ்டன் (பிறந்த தேதி தெரியவில்லை)  மற்றும் மகள் டெலானி, நவம்பர் 2012 யார்க்ஷயரில் பிறந்தார். கில்லெஸ்பியின் முதல் திருமணத்தின் மூலம்  சபையர் (பிறப்பு மார்ச் 1995) என்ற மற்றொரு மகள் உள்ளார்.

உள்ளூர் போட்டிகள் 
2007/08 ஆம் ஆண்டில் டாஸ்மேனியாத் துடுப்பாட்ட அணிக்கு எதிரான புரா கோப்பை போட்டியில் கில்லெஸ்பி தனது முதல் நூறு ஓடங்களை எடுத்தார். 190 ஓட்டங்கள் எடுத்த தென் ஆஸ்திரேலிய இழப்புக் கவனிப்பாளர் கிரஹாம் மனோவுடன் 250 ஓட்டங்கள் இணைந்து எடுத்தார். அந்தப் போட்டியில் இவர் மட்டும் இறுதிவரை ஆட்டமிழக்காமல் 118* ஓட்டங்களை எடுத்தார்.

பயிற்சியாளராக 
ஆகஸ்ட் 2010 இல் ஜிம்பாப்வே துடுப்பாட்ட அணிக்கு கில்லெஸ்பி பயிற்சியாளராக ஆனார். அவர் பெரும்பான்மையாக மிட்வெஸ்ட் ரைனோஸ் துடுப்பாட்ட அணியுடன் பணியாற்றினார்.

சான்றுகள் 

ஆத்திரேலியத் துடுப்பாட்டக்காரர்கள்
வாழும் நபர்கள்
1975 பிறப்புகள்
விசுடென் துடுப்பாட்டக்காரர்கள்
யார்க்சையர் துடுப்பாட்டக்காரர்கள்